钦定古今图书集成/方舆汇编/职方典/第1515卷 > 老挝考
## 钦定古今图书集成/方舆汇编/职方典/第1515卷 > 老挝考

唐

帝尧陶唐氏五载。南夷越裳氏来朝。献大龟按《史记。五帝本纪》不载。按《通鉴前编》。“陶唐之世。南夷有越裳氏。重译来朝。献神龟。龟千岁方三尺馀。背有蝌蚪文记开辟以来。尧命录之。谓之龟历。”

周

成王六年，“越裳氏来朝。”

按《史记周本纪》不载。按《通鉴前编》：交趾南有越裳氏，重三译而来，献白雉。周公曰：“德泽不加，君子不享其贽；政令不施，君子不臣其人。” 译曰：“吾国之黄耇曰：‘天无烈风淫雨，海不扬波三年矣’。意中国有圣人乎？” 于是来朝，周公致荐于宗庙，使者迷其归路，周公锡以軿车五乘，皆为指南之制，使者载之，由扶南林邑海际，期年而至其国，故指南车常为先导，示服远人，以正四方。按《后汉书南蛮传》：交趾之南有越裳国。周公居摄六年，制礼作乐，天下和平。越裳以三象重译而献白雉，曰：道路悠远，山川岨深，音使不通，故重译而朝成王以归周公，公曰：“德不加焉，则君子不飨其质，政不施焉，则君子不臣其人，吾何以获此赐也？” 其使请曰：“吾受命吾国之《黄耇》曰：‘久矣，天之无烈风雷雨，意者中国有圣人乎？有则盍往朝之’？” 周公乃归之于王，称先王之神，致以荐于宗庙。周德既衰，于是稍绝。

按《会典》，老挝并八百，赐例俱与车里同，但“通事罗衣” 改“纻丝衣。”

按《四译馆考》：“老挝军民宣慰使司，俗呼为挝家，即古越裳地。明永乐三年，其酋招揽章入贡，始置宣慰使司。其地东至水尾，南至交趾，西至宁远，北至车里。其民皆百夷，性犷悍，身及眉目皆刺花样，服食器用大类木邦。其酋长有三等：长曰招木弄，次曰招木中，又次曰招化。为宣慰者，招木弄也。居高楼，其上宽广，见人不下楼，部属见之，则所至之地各有等限。使客亦然。设通事引之以至其地，不差尺寸。” 土产犀、象、乳香、西水香、鲜子、诃子。